Diari Oficial de la Generalitat Valenciana


Sumari del DOGV 7519, del 06-05-2015 (2015/4081)

ORDE 47/2015, de 4 de maig, de la Conselleria d'Educació, Cultura i Esport, per la qual es convoca el procediment selectiu d'accés a cos docent de subgrup superior per al cos de professors d'Ensenyança Secundària.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7519

Data del DOGV
:   06-05-2015

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2015/4081


Data del document
:   04-05-2015

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

ORDE 47/2015, de 4 de maig, de la Conselleria d'Educació, Cultura i Esport, per la qual es convoca el procediment selectiu d'accés a cos docent de subgrup superior per al cos de professors d'Ensenyança Secundària. [2015/4081]  
Índex  
  
Preàmbul  
1. Normes generals  
1.1. Places convocades  
1.2. Normativa aplicable  
2. Requisits dels candidats  
2.1. Requisits d'admissió  
2.2. Termini de compliment dels requisits  
2.3. Impossibilitat de concórrer a més d'un torn  
3. Solicituds  
3.1. Forma  
3.2. Documentació   
3.3. Llocs de presentació   
3.4. Termini de presentació   
3.5. Pagament per drets d'examen  
3.6. Devolució dels drets d'examen  
4. Admissió d'aspirants  
4.1. Llistes provisionals d'admesos i exclosos  
4.2. Reclamacions a les llistes provisionals  
4.3. Llistes definitives d'admesos i exclosos  
4.4. Recursos a les llistes definitives   
4.5. Requisits i llista d'admesos  
5. Òrgans de selecció  
5.1. Nomenament dels òrgans de selecció  
5.2. Composició dels tribunals  
5.3. Obligatorietat de participació   
5.4. Abstenció  
5.5. Termini per a manifestar l'abstenció  
5.6. Recusació  
5.7. Constitució dels òrgans de selecció  
5.8. Nomenament de nous membres dels òrgans de selecció  
5.9. Funcions dels tribunals  
5.10. Assessors, especialistes i ajudants tècnics  
5.11. Procediment d'actuació dels òrgans de selecció  
5.12. Adaptacions per als aspirants amb discapacitat  
5.13. Nombre d'aspirants seleccionats   
5.14. Indemnitzacions i dietes  
6. Començament i desenrotllament dels procediments selectius  
6.1. Començament  
6.2. Desenrotllament  
6.3. Temaris  
6.4. Publicitat dels criteris d'avaluació  
7. Sistema de selecció  
7.1. Acreditació del coneixement dels idiomes oficials de la Comunitat Valenciana  
7.2. Fase d'oposició  
7.3. Fase de concurs de mèrits  
8. Qualificació   
8.1. Qualificació de la fase d'oposició  
8.2. Valoració de la fase de concurs  
8.3. Possible expulsió d'aspirants  
9. Superació del procediment  
9.1. Aspirants seleccionats  
9.2. Criteris de desempat  
9.3. Declaració d'aspirants seleccionats  
9.4. Publicació de la llista d'aspirants seleccionats  
9.5. Recursos contra la llista d'aspirants seleccionats  
9.6. Aspirants que aproven per diverses especialitats o per distintes administracions educatives  
9.7. Inalterabilitat de les places assignades  
10. Presentació de documents pels aspirants seleccionats  
10.1. Termini i lloc de presentació  
10.2. Documentació a presentar  
10.3. Nulitat d'actuacions  
11. Nomenament de funcionaris de carrera  
11.1. Aprovació de l'expedient  
11.2. Destinació en propietat definitiva  
12. Opció per a funcionaris de carrera del cos de Mestres  
Normes finals  
Annex I. Barem per a la valoració de mèrits per als sistemes d'accessos entre els cossos de funcionaris docents  
Annex II. Model de declaració jurada o promesa  
Annex III. Característiques de la prova de contingut pràctic  
Annex IV. Declaració de mèrits presentats  
Annex V. Ubicació de les direccions territorials d'Educació, Cultura i Esport  
  
  
Preàmbul  
  
La disposició addicional dotze de la Llei Orgànica 2/2006, de 3 de maig, d'Educació, establix que els funcionaris dels cossos docents classificats en el grup B (subgrup A2), als quals fa referència la vigent legislació de la funció pública, podran accedir als cossos de professors d'Ensenyança Secundària i de professors d'arts plàstiques i disseny. En les convocatòries corresponents per a estos funcionaris es valoraran preferentment els mèrits dels concursants, entre els quals es tindran en compte el treball desenrotllat i els cursos de formació i perfeccionament superats, així com els mèrits acadèmics i l'avaluació positiva de l'activitat docent. Així mateix, es farà una prova consistent en l'exposició d'un tema de l'especialitat a què s'accedix, per a la superació de la qual caldrà ajustar-se tant als coneixements sobre la matèria com als recursos didàctics i pedagògics dels candidats.  
El Reial Decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què fa referència la Llei Orgànica 2/2006, dedica a este procediment el capítol I del títol IV, en el qual establix que el sistema selectiu constarà d'un concurs de mèrits i d'una prova que permeta valorar tant els coneixements sobre la matèria, com els recursos didàctics i pedagògics dels candidats.  
Pel Decret 62/2002, de 25 d'abril, del Consell, es regula l'acreditació dels coneixements lingüístics per a l'accés i la provisió de llocs en la funció pública docent no universitària a la Comunitat Valenciana.  
  
La Llei 36/2014, de 26 de desembre, de Pressupostos Generals de l'Estat per a l'any 2015, en l'article 21.u.3, afirma que no computaran dins del límit màxim de places derivat de la taxa de reposició d'efectius aquelles places que es convoquen per a la seua provisió per mitjà de processos de promoció interna.  
Una vegada aprovada l'oferta d'ocupació pública docent en l'àmbit de gestió de la Generalitat per a l'any 2014 pel Decret 70/2014, de 23 de maig, del Consell, i per a l'any 2015 pel Decret 57/2015, de 30 d'abril, del Consell, de conformitat amb el que preveuen l'article 37.1.c de la Llei 7/2007, de 12 d'abril, de l'Estatut Bàsic de l'Empleat Públic i d'acord amb el que disposa l'article 3 del Reglament d'ingrés, accessos i adquisició de noves especialitats en els cossos docents aprovat pel Reial Decret 276/2007, de 23 de febrer, i els articles 153 i següents de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, fent ús de les competències atribuïdes, vista la proposta del director general de Centres i Personal Docent de data 4 de maig de 2015, i de conformitat amb esta, esta Conselleria acorda convocar el procediment d'accés al cos de professors d'Ensenyança Secundària, d'acord amb les següents bases:  
  
  
CAPÍTOL I  
Bases generals  
  
1. Normes generals  
1.1. Places convocades  
Es convoca un procediment d'accés a cos de subgrup superior per a cobrir, en l'àmbit de gestió de la Conselleria d'Educació, Cultura i Esport, 100 places del cos de professors d'Ensenyança Secundària (subgrup A1), que es distribuïxen en la forma que a continuació es detalla:  
Codi Especialitat Nombre de places  
205 Geografia i història 25  
211 Anglés 15  
218 Orientació educativa 50  
242 Intervenció sociocomunitària 10  
Total 100  
  
  
1.2. Normativa aplicable  
- La Llei Orgànica 2/2006, de 3 de maig, d'Educació (BOE 106, 04.05.2006).  
- La Llei Orgànica 8/2013, de 9 de desembre, per a la Millora de la Qualitat Educativa (BOE 295, 10.12.2013).  
- La Llei 7/2007, de 12 d'abril, de l'Estatut Bàsic de l'Empleat Públic (BOE 89, 13.04.2007).  
- La Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana (DOCV 6310, 14.07.2010).  
- El Reial Decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què fa referència la Llei Orgànica 2/2006, de 3 de maig (BOE 53, 02.03.2006).  
- El Reial Decret 1834/2008, de 8 de novembre, pel qual es definixen les condicions de formació per a l'exercici de la docència en l'educació secundària, el batxillerat, la formació professional i les ensenyances de règim especial i s'establixen les especialitats del cos de professors d'Ensenyança Secundària (BOE 287, 28.11.2008).  
- El Decret 62/2002, de 25 d'abril, del Consell, pel qual es regula l'acreditació dels coneixements lingüístics per a l'accés i la provisió de llocs en la funció pública docent no universitària a la Comunitat Valenciana (DOGV 4240, 02.05.2002).  
- El Decret 127/2012, de 3 d'agost, del Consell, pel qual es regula el plurilingüisme en l'ensenyança no universitària a la Comunitat Valencianes (DOCV 6834, 06.08.2012).  
- L'Orde 17/2013, de 15 d'abril, de la Conselleria d'Educació, Cultura i Esport, per la qual es regulen les titulacions administratives que faculten per a l'ensenyament en valencià, del valencià i en llengües estrangeres en les ensenyances no universitàries a la Comunitat Valenciana (DOCV 7006, 18.04.2013).  
- L'Orde 90/2013, de 6 de novembre, de la Conselleria d'Educació, Cultura i Esport, per la qual es regula la catalogació amb el requisit lingüístic de valencià de determinats llocs de treball docents en centres públics i en els servicis o unitats de suport escolar i educatiu dependents de la Generalitat (DOCV 7148, 08.11.2013).  
  
- Les altres disposicions d'aplicació general, així com el que disposa esta convocatòria.  
  
2. Requisits dels candidats  
2.1. Requisits d'admissió  
2.1.1. Requisits  
Els que desitgen participar en esta convocatòria hauran de posseir els requisits següents:  
a) Estar en possessió del títol de doctor, llicenciat, enginyer, arquitecte o títol de grau corresponent o altres títols equivalents als efectes de docència, d'acord amb el que preveu la disposició addicional única del Reglament d'ingrés, accessos i adquisició de noves especialitats en els cossos docents, aprovat pel Reial Decret 276/2007, de 23 de febrer.  
  
De conformitat amb allò que s'ha establit en l'annex V de l'esmentat reglament, són equivalents als efectes de docència per a l'ingrés en el cos de professors d'Ensenyança Secundària les titulacions que s'indiquen a continuació per a cada especialitat:  
Intervenció sociocomunitària:  
 Mestre, en totes les seues especialitats  
 Diplomat en Educació Social  
 Diplomat en Treball Social  
Les titulacions indicades corresponen al Catàleg de Títols Universitaris Oficials i a les successives incorporacions.  
També són equivalents a l'efecte de docència les titulacions homòlogues a les especificades, segons el Reial Decret 1954/1994, de 30 de setembre.  
En el cas que estes titulacions s'hagen obtingut en l'estranger haurà d'estar en possessió de la corresponent homologació, la qual tindrà efectes des de la data en què siga concedida i s'expedisca la corresponent credencial, segons el Reial Decret 967/2014, de 21 de novembre, pel qual s'establixen els requisits i el procediment per a l'homologació i declaració d'equivalència a titulació i a nivell acadèmic universitari oficial i per a la convalidació d'estudis estrangers d'educació superior, i el procediment per a determinar la correspondència als nivells del marc espanyol de qualificacions per a l'educació superior dels títols oficials d'arquitecte, enginyer, llicenciat, arquitecte tècnic, enginyer tècnic i diplomat.  
b) Haver romàs en el seu cos de procedència un mínim de sis anys com a funcionari de carrera.  
c) Acreditar el coneixement dels dos idiomes oficials de la Comunitat Valenciana de la manera indicada en la base 7.1.  
2.2. Termini de compliment dels requisits  
Tots els requisits enumerats anteriorment hauran de posseir-se en el dia de finalització del termini de presentació de solicituds i mantindre's fins al moment de la presa de possessió com a funcionari de carrera  
  
2.3. Impossibilitat de concórrer a més d'un torn  
D'acord amb el que preveu l'article 15 del Reglament d'ingrés, accés i adquisició de noves especialitats, cap aspirant podrà presentar-se a places d'un mateix cos i especialitat corresponents a distints torns d'ingrés o accessos entre funcionaris docents en les convocatòries derivades del Decret 57/2015, de 30 de abril.  
  
  
3. Solicituds   
3.1. Forma  
3.1.1. Model oficial d'instància   
Els que desitgen prendre part en este procediment hauran d'omplir una instància (model 046-taxes per inscripció en proves selectives), d'acord amb model oficial, que serà facilitada a través de la pàgina web de la Conselleria d'Educació, Cultura i Esport (http://www.cece.gva.es).  
  
Esta solicitud tindrà assignat un número de referència identificatiu. Cada participant haurà d'utilitzar necessàriament un joc de tres còpies impreses a través d'internet, de manera que no es podran fer fotocòpies ja que cada solicitud ha de tindre un número de referència diferenciat.  
  
Una vegada omplida la instància, s'hi imprimirà per triplicat.  
  
La solicitud impresa per triplicat haurà de presentar-se, si és el cas, en alguna de les entitats financeres colaboradores als efectes de l'abonament de la taxa corresponent.  
Així mateix, una vegada abonada la taxa en l'entitat colaboradora, els aspirants han de presentar la solicitud en els registres de les direccions territorials d'Educació, Cultura i Esport d'Alacant, Castelló o València, acompanyada, si és el cas, de la documentació que siga procedent, d'acord amb el que preveu la base 3.2.  
3.1.2. Instància i abonament de la taxa per via telemàtica  
Les persones que disposen de DNI amb certificat electrònic incorporat o firma electrònica de l'Autoritat de Certificació de la Comunitat Valenciana també podran fer la inscripció i l'abonament de les taxes per via telemàtica a través del web . En este cas, no serà necessària la presentació de la instància en cap registre.  
  
Els membres de famílies nombroses de categoria general o especial, així com els aspirants amb discapacitat igual o superior al 33 per cent, hauran de presentar còpia de la documentació que acredite esta condició dins del termini de presentació d'instàncies, als efectes d'acreditar l'exempció o bonificació del pagament de les taxes, junt amb el model de solicitud que serà facilitat a través de la pàgina web de la Conselleria d'Educació, Cultura i Esport (http://www.cece.gva.es).   
3.1.3. Instruccions per a omplir la instància  
No podrà presentar-se més d'una instància, llevat que opte a més d'una especialitat. En este cas, s'hauran de presentar tantes instàncies com nombre d'especialitats a què s'opta. No obstant això, la presentació de més d'una solicitud no implica que l'aspirant puga assistir a les proves de tots els tribunals on ha sigut assignat.  
Quan òmpliguen la solicitud, els aspirants han de tindre en compte, a més de les que s'hi adjunten, les instruccions següents:  
a) Els aspirants han de fer constar en els requadros corresponents el cos, el codi i nom de l'especialitat per la qual participen.   
b) Els aspirants amb discapacitat hauran d'indicar en la solicitud esta circumstància i podran solicitar, expressant-ho en el requadro habilitat a este efecte, les possibles adaptacions de temps i mitjans per a la realització dels exercicis en què esta adaptació siga necessària, i, per a això, han d'adjuntar a la instància un certificat de les adaptacions requerides expedit pels servicis competents de la Conselleria de Benestar Social o equivalents de l'Estat o d'altres comunitats autònomes.   
  
c) Aquells aspirants que per complir els requisits establits estiguen exempts de les proves de coneixement dels idiomes oficials de la Comunitat Valenciana, hauran de consignar-ho en la instància. Així mateix, hauran d'indicar el motiu d'exempció alegat en els espais reservats a l'efecte.  
3.2. Documentació  
A la instància de solicitud s'han d'adjuntar els documents següents:  
  
a) Fotocopia del document nacional d'identitat, document semblant del país d'origen o passaport vigent i, si és el cas, document d'identificació d'estranger.   
b) Els documents que acrediten la condició de membre de família nombrosa de categoria general o especial, si s'ha alegat.  
  
c) El certificat expedit per l'òrgan competent que acredite la condició d'aspirant amb discapacitat igual o superior al 33 per cent, si s'ha alegat.   
3.3. Llocs de presentació  
Les solicituds omplides d'acord amb el que preveu la base 3.1.1 es presentaran preferentment en les direccions territorials d'Educació, Cultura i Esport d'Alacant, Castelló o València (annex V) o bé en els llocs i en la forma que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb el que disposa l'article 20 del Decret 191/2014, de 14 de novembre, del Consell. En el cas que s'opte per presentar la solicitud davant d'una oficina de correus, es farà en sobre obert perquè la instància siga datada i segellada pel funcionari de correus abans de ser certificada. Si no es fa d'esta manera, es considerarà presentada en la data d'entrada en qualsevol dels llocs establits en el paràgraf anterior.  
  
Les solicituds subscrites pels participants en l'estranger podran cursar-se en el termini assenyalat en l'apartat 3.4 d'esta base, a través de les representacions diplomàtiques o consulars espanyoles corresponents, les quals seran remeses a continuació a l'organisme competent. La persona interessada ha d'adjuntar a la solicitud el comprovant bancari d'haver satisfet el pagament dels drets d'examen.  
3.4. Termini de presentació  
El termini de presentació de solicituds i de la documentació referida en la base 3.2 serà de vint dies naturals comptats a partir de l'endemà de la publicació d'esta convocatòria en el Diari Oficial de la Comunitat Valenciana.  
3.5. Pagament per drets d'examen  
Els drets d'examen seran de 31,47 euros per al cos de professors d'Ensenyança Secundària, inclosa la formació de l'expedient, i s'ingressaran per mitjà de l'imprés de la instància de participació en alguna de les entitats de crèdit colaboradores que hi figuren. Els gastos de transferència aniran a càrrec de la persona interessada. En la solicitud haurà de figurar el segell de l'entitat bancària acreditatiu del pagament de drets, la falta o abonament del qual fora de termini o l'abonament d'una quantitat diferent de l'assenyalada determinarà l'exclusió de l'aspirant, i no podrà esmenar-se este defecte en el termini d'alegacions que s'establisca. En cap cas la presentació i el pagament en l'entitat bancària suposarà eliminació del tràmit de presentació, en termini i forma, de la solicitud.  
De conformitat amb el que disposa l'article 132 del Decret Legislatiu 1/2005, de 25 de febrer, del Consell de la Generalitat, pel qual s'aprova el text refós de la Llei de Taxes de la Generalitat, estan exempts del pagament de les tarifes els membres de famílies nombroses de categoria especial, sempre que adjunten a la solicitud còpia de la documentació que ho acredite.  
Així mateix, estan exempts del pagament de la tarifa d'inscripció en proves selectives per a l'accés a cossos docents els aspirants amb discapacitat igual o superior al 33 per cent, sempre que ho acrediten documentalment junt amb la solicitud, els quals tenen, a més, una bonificació del 50 per cent en la tarifa sobre la formació de l'expedient, per tant, han d'ingressar la quantitat d'1,89 euros en este concepte.  
D'altra banda, disfrutaran d'una bonificació del 50 per cent de la quota de les tarifes els membres de les famílies nombroses de categoria general, la qual cosa igualment haurà de justificar-se documentalment junt amb la instància de participació, i, en este cas, hauran d'ingressar 15,74 euros els aspirants al cos de professors d'Ensenyança Secundària.  
Finalment, s'aplicarà una bonificació del 10 per cent de la quota de les tarifes quan la presentació de la solicitud de participació en les proves es realitze per mitjans telemàtics, de conformitat amb el que preveu l'article 132 del text refós de la Llei de Taxes de la Generalitat, aprovat per Decret Legislatiu 1/2005, de 25 de febrer, del Consell de la Generalitat.  
  
Accés al cos de professors d'Ensenyança Secundària 31,47 -  
 Presentació telemàtica 28,32 -  
Membres de famílies nombroses de categoria especial Exempts  
Membres de famílies nombroses de categoria general 15,74 -  
 Presentació telemàtica 14,17 -  
Personal amb grau de discapacitat igual o superior al 33 % 1,89 -  
 Presentació telemàtica 1,70 -  
  
  
3.6. Devolució dels drets d'examen  
De conformitat amb el que establix l'article 9 del Decret Legislatiu 1/2005, de 25 de febrer, del Consell de la Generalitat, pel qual s'aprova el text refós de la Llei de Taxes de la Generalitat, no es procedirà a la devolució de les taxes per drets d'examen en els casos d'exclusió dels aspirants dels procediments selectius per causes imputables exclusivament als interessats.  
  
4. Admissió d'aspirants  
4.1. Llistes provisionals d'admesos i exclosos  
Una vegada acabat el termini de presentació d'instàncies, la Direcció General de Centres i Personal Docent dictarà una resolució que haurà de publicar-se en el Diari Oficial de la Comunitat Valenciana, que declararà aprovada la llista provisional d'admesos i exclosos. En la resolució s'indicaran els llocs en què estan exposades al públic les llistes certificades completes d'aspirants admesos i exclosos. En la llista hauran de constar els cognoms, nom, document nacional d'identitat o, si és el cas, document acreditatiu de la identitat o targeta equivalent dels estrangers residents en territori espanyol, procediment selectiu, cos docent i especialitat pels quals participa, així com, si és el cas, la causa d'exclusió.  
4.2. Reclamacions a les llistes provisionals  
Els aspirants exclosos disposaran d'un termini de deu dies hàbils comptador a partir de l'endemà de la publicació de la resolució per a poder esmenar el defecte que haja motivat la seua exclusió. Així mateix, aquells aspirants que hagen detectat errors en la consignació de les seues dades personals podran manifestar-ho en el mateix termini. Les reclamacions es dirigiran a la Direcció General de Centres i Personal Docent i es presentaran per qualsevol de les formes previstes en l'apartat 3.3 d'esta convocatòria.  
4.3. Llistes definitives d'admesos i exclosos  
Les reclamacions presentades seran acceptades o denegades per resolució expressa del director general de Centres i Personal Docent, per la qual es declararà aprovada la llista definitiva d'admesos i exclosos, que serà publicada en el Diari Oficial de la Comunitat Valenciana, i en la qual s'indicaran els llocs en què estan exposades al públic les llistes certificades completes d'aspirants admesos i exclosos.  
  
4.4. Recursos a les llistes definitives   
Contra esta resolució, que posa fi a la via administrativa, pot interposar-se amb caràcter potestatiu un recurs de reposició davant del director general de Centres i Personal Docent en el termini d'un mes comptador des de l'endemà de la publicació, d'acord amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé interposar directament un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptador a partir de l'endemà de la publicació, segons el que disposen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
4.5. Requisits i llista d'admesos  
El fet de figurar en la relació d'admesos no pressuposa que es reconega a les persones interessades la possessió dels requisits exigits en els procediments que es convoquen per mitjà d'esta orde. Quan de l'examen de la documentació, d'acord amb la base 10 d'esta convocatòria, que haja de presentar-se en el cas de ser seleccionat, es desprenga que no posseïxen algun dels requisits, les persones interessades perdran tots els drets que puguen derivar-se de la seua participació en estos procediments, sense perjuí de la responsabilitat en què hagen incorregut per falsedat en la solicitud.  
  
5. Òrgans de selecció  
5.1. Nomenament dels òrgans de selecció  
La selecció dels participants serà realitzada per un tribunal per a cada especialitat, que serà nomenat mitjançant una resolució de la Direcció General de Centres i Personal Docent, que es publicarà en el Diari Oficial de la Comunitat Valenciana.  
5.2. Composició dels tribunals   
5.2.1. Membres dels tribunals i forma d'elecció  
D'acord amb el que disposa l'article 7 del Reglament d'ingrés, accessos i adquisició de noves especialitats en els cossos docents, els membres dels tribunals seran funcionaris de carrera en actiu dels cossos docents o del cos d'inspectors al servici de l'Administració educativa en nombre imparell, no inferior a cinc. Per a estos procediments es fixa la composició de tots els tribunals en cinc membres.  
  
La totalitat dels membres dels tribunals pertanyeran a cossos del mateix o superior subgrup de classificació que el que correspon al cos a què opten els aspirants.  
De conformitat amb el Reglament d'ingrés, accessos i adquisició de noves especialitats en els cossos docents, en la designació dels tribunals es vetlarà pel principi d'especialitat, d'acord amb el qual la majoria dels seus membres haurà de ser titular de l'especialitat objecte del procés selectiu. Així mateix, d'acord amb el que establix l'esmentat reglament, es tendirà a la paritat entre professores i professors, llevat que raons fundades i objectives ho impedisquen.  
Els tribunals estaran integrats per:  
- Un president, designat directament per la Direcció General de Centres i Personal Docent.  
- Quatre vocals, designats per sorteig públic, entre funcionaris de carrera en actiu del cos corresponent, titulars de l'especialitat assignada al tribunal. Excepcionalment, quan no hi haja funcionaris en servici actiu en nombre suficient, el director general de Centres i Personal Docent podrà designar directament estos vocals entre funcionaris dels cossos docents, de conformitat amb el que establix esta base.  
  
Actuarà com a secretari el vocal de menor antiguitat en el cos, llevat que el tribunal acorde determinar-lo d'una altra manera.  
5.2.2. Nombre de tribunals  
Es designarà un tribunal per cada especialitat convocada per a este procediment d'accés, i per a cada tribunal es designarà un tribunal suplent, pel mateix procediment previst en la base 5.2.1, excepte en aquells casos en què no siga possible comptar amb vocals suficients que tinguen els requisits exigits en esta.  
5.3. Obligatorietat de la participació  
De conformitat amb l'article 8.3 del Reglament d'ingrés, accessos i adquisició de noves especialitats en els cossos docents, la participació en els òrgans de selecció té caràcter obligatori.   
Només seran admissibles com a causes de dispensa, a més de les situacions d'abstenció i recusació que s'especifiquen en els posteriors apartats, les següents:  
a) La situació de permís per maternitat, adopció o acolliment i reducció de jornada de treball.  
b) Les situacions d'incapacitat temporal i de risc durant l'embaràs, degudament certificades per la Unitat Mèdica de Personal Docent no Universitari de les direccions territorials competents.  
5.4. Abstenció  
Els membres dels òrgans de selecció s'hauran d'abstindre d'intervindre quan hi concórreguen circumstàncies de les previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o si hagueren realitzat tasques de preparació d'aspirants a proves selectives per a este cos i especialitat en els cinc anys anteriors a la publicació d'esta convocatòria, i ho hauran de notificar amb la deguda justificació documental.  
Els presidents solicitaran dels membres dels òrgans de selecció declaració expressa de no estar-se incursos en les circumstàncies previstes en el paràgraf anterior, i notificaran a la Direcció General de Centres i Personal Docent les abstencions que pertoquen entre els seus membres.  
5.5. Termini per a manifestar l'abstenció  
El termini per a manifestar l'abstenció serà de deu dies hàbils comptats a partir de l'endemà de la publicació en el Diari Oficial de la Comunitat Valenciana del nomenament dels òrgans de selecció.  
5.6. Recusació  
Els aspirants podran recusar els membres dels òrgans de selecció quan hi concórrega alguna de les circumstàncies a què fa referència l'apartat 5.5 d'esta base.  
5.7. Constitució dels tribunals  
Després de la convocatòria dels presidents, que es farà arribar al centre de destinació dels vocals nomenats i on s'assenyalarà el lloc, dia i hora de la reunió, tindrà lloc la sessió constitutiva dels tribunals, a la qual hauran d'assistir tots els vocals nomenats, tant titulars com suplents. Els òrgans de selecció es constituiran amb l'assistència del president i el secretari o, si és el cas, dels que els substituïsquen i la de la mitat, almenys, dels seus membres.  
En esta sessió, l'òrgan de selecció, a més de constituir-se com a tal, acordarà totes les decisions que li corresponga amb vista al correcte desenrotllament del concurs oposició.  
La suplència dels presidents l'autoritzarà la Direcció General de Centres i Personal Docent, i la dels vocals, en la mateixa sessió constitutiva, l'autoritzarà el president que haja d'actuar, i esta haurà de recaure sobre qualsevol dels vocals suplents nomenats. Una vegada constituït l'òrgan de selecció, per a una actuació vàlida d'este, es requerirà la presència del president i el secretari o, si és el cas, dels que els substituïsquen, i la de la mitat, almenys, dels seus membres.  
La no-assistència injustificada dels membres de l'òrgan de selecció a les distintes sessions i actes del procediment, inclosa la de constitució, donarà lloc a l'exigència de la responsabilitat que corresponga.  
  
No obstant això, si en el començament de les proves algun òrgan selectiu no ha pogut constituir-se, a pesar d'haver-se realitzat el procediment previst, la Direcció General de Centres i Personal Docent adoptarà les mesures procedents per a garantir el dret dels aspirants a la participació en el procediment selectiu.  
5.8. Nomenament de nous membres dels òrgans de selecció  
La Direcció General de Centres i Personal Docent dictarà una resolució que es publicarà en el Diari Oficial de la Comunitat Valenciana, per la qual es nomenen els nous membres dels tribunals que hagen de substituir els que hagen perdut la seua condició per alguna de les causes previstes en els apartats 5.4, 5.6 i 5.7 d'esta base.  
5.9. Funcions dels tribunals  
Correspon als tribunals les funcions següents:  
- La qualificació de la prova de la fase d'oposició.  
- La valoració dels mèrits de la fase de concurs.  
- El desenrotllament del procés selectiu, d'acord amb el que disposa esta convocatòria.  
- L'elaboració de la prova pràctica, si és el cas.  
- La determinació dels criteris d'actuació.  
- L'agregació de les puntuacions corresponents a la fase de concurs a les adjudicades en la fase d'oposició, l'ordenació dels aspirants i l'elaboració de les llistes dels aspirants que hagen superat ambdós fases.  
  
- La declaració dels aspirants que hagen superat les esmentades fases, la publicació de les llistes corresponents als seleccionats, així com la seua elevació a l'òrgan convocant.  
Dins de les distintes fases del concurs oposició, resoldran tots els dubtes que pogueren sorgir en aplicació d'estes normes, així com el que s'ha de fer en els casos no previstos.  
5.10. Assessors, especialistes i ajudants tècnics  
Els tribunals podran proposar a la Direcció General de Centres i Personal Docent la incorporació d'assessors especialistes i ajudants tècnics als seus treballs. Seran funcions dels primers l'assessorament als membres de l'òrgan de selecció en l'avaluació dels coneixements i mèrits objecte de la seua especialitat. Els ajudants colaboraran amb estos òrgans per mitjà de la realització de les tasques tècniques de suport que estos els assignen. En la seua activitat els uns i els altres es limitaran a l'exercici de les seues competències respectives. La seua designació correspon a la Direcció General de Centres i Personal Docent.  
5.11. Procediment d'actuació dels òrgans de selecció  
El procediment d'actuació dels tribunals s'ajustarà en tot moment al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
5.12. Adaptacions per als aspirants amb discapacitat  
Els tribunals adoptaran les mesures necessàries en aquells casos que calga, de manera que els aspirants amb discapacitat gaudisquen de semblants oportunitats per a la realització dels exercicis que la resta dels participants. En este sentit, s'establiran, per a les persones amb discapacitat que ho soliciten en la forma prevista en la base 3.1.3.b d'esta convocatòria, les adaptacions possibles en temps i mitjans per a la seua realització, d'acord amb el certificat expedit pels servicis competents en matèria de benestar social de l'Estat o de les comunitats autònomes.   
  
5.13. Nombre d'aspirants seleccionats  
En cap cas, els tribunals podran declarar que han superat el procediment un nombre superior d'aspirants al de places assignades. Qualsevol proposta d'aprovats que contravinga el que s'ha establit anteriorment serà nula de ple dret.  
5.14. Indemnitzacions i dietes  
Els òrgans de selecció que actuen en esta prova selectiva tindran dret a la indemnització per raó del servici prevista en Decret 24/1997, d'11 de febrer, del Consell, sobre indemnitzacions per raó del servici i gratificacions per servicis extraordinaris, modificat pel Decret 64/2011, de 27 de maig i el Decret 95/2014, de 13 de juny.  
  
Aquells membres del tribunal el lloc de treball dels quals estiga ubicat fora del terme municipal de la seu d'actuació del tribunal quedaran acollits a l'excepció prevista en l'article 4.4 de l'esmentat decret.  
  
6. Començament i desenrotllament dels procediments selectius  
6.1. Començament  
L'acte de presentació dels aspirants en este procediment tindrà lloc a partir del dia 25 de juny, sense perjuí del que preveu la base 7.1 per a les proves prèvies del coneixement de castellà i de valencià. La data, l'hora i el lloc on haja de realitzar-se, es determinarà en la resolució per la qual es declare aprovada la llista definitiva d'admesos i exclosos.  
  
Els aspirants en este procediment seran cridats a l'acte de presentació en la mateixa resolució definitiva d'admesos i exclosos.  
La prova de la fase d'oposició es podrà realitzar els dies següents: 25, 26, 27, 29 i 30 de juny i 1, 2, 3, 4, 6, 7, 8, 9, 10, 11 i 13 de juliol.   
  
Els aspirants hauran d'anar proveïts del document nacional d'identitat, o document semblant del país d'origen, passaport o permís de conducció en què aparega la fotografia del titular, acompanyat, si és el cas, del document acreditatiu de la identitat dels estrangers residents en territori espanyol, expedit per les autoritats espanyoles.  
Els aspirants seran convocats per a les seues actuacions davant dels tribunals en única crida. A estos efectes, els convocats per una crida colectiva hauran de fer la seua presentació davant del tribunal en l'hora i data fixades en les crides, i seran exclosos del procediment selectiu els que no compareguen. En el cas d'actuacions individuals, els aspirants convocats per a cada dia hauran d'estar presents a l'hora fixada pel tribunal com a hora d'inici de les actuacions i seran exclosos els que no compareguen, excepte en els casos de força major degudament justificats i apreciats pel tribunal.  
Una vegada començades les actuacions davant del tribunal, les successives crides dels aspirants les hauran de fer públiques els tribunals en els locals on tinguen lloc les proves amb catorze hores, almenys, d'antelació al començament.  
6.2. Desenrotllament  
L'orde d'actuació dels aspirants la iniciarà alfabèticament el primer d'aquells el primer cognom del qual comence per la lletra que dispose la resolució de la Conselleria d'Hisenda i Administració Pública, que determinarà la lletra per a fixar l'orde d'actuació dels aspirants a totes les proves selectives que tinguen lloc durant l'any 2015. En el cas que arribat l'inici de les proves no s'ha publicat l'esmentada resolució, serà aplicable la lletra «W» establida per Resolució de 10 de desembre de 2014 (DOCV 7425, 17.12.2104).  
Aquells tribunals que no compten amb aspirants el primer cognom dels quals comence per esta lletra, iniciaran l'orde d'actuació per la lletra o lletres següents en orde alfabètic.  
En qualsevol moment els tribunals podran requerir els opositors perquè acrediten la seua identitat per mitjà de la presentació del document identificatiu que corresponga.  
Així mateix, si els tribunals tenen coneixement que algun dels aspirants no posseïx la totalitat dels requisits exigits per esta convocatòria, amb audiència prèvia de l'interessat, hauran de proposar la seua exclusió al director general de Centres i Personal Docent, i comunicar-li, així mateix, les inexactituds o falsedats formulades per l'aspirant en la solicitud d'admissió al procediment selectiu als efectes procedents.  
  
Contra la resolució d'exclusió de l'aspirant, que posa fi a la via administrativa, pot interposar-se amb caràcter potestatiu un recurs de reposició davant del director general de Centres i Personal Docent en el termini d'un mes comptat des de l'endemà de la notificació, o interposar directament un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la notificació, d'acord amb el que establixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
6.3. Temaris  
De conformitat amb el que preveu l'Orde ECD/191/2012, de 6 de febrer, per la qual es regulen els temaris que han de regir els procediments d'ingrés, accessos i adquisició de noves especialitats en els cossos docents establits en la Llei Orgànica 2/2006, de 3 de maig, d'Educació, en els procediments selectius d'ingrés, accessos i adquisició de noves especialitats en el cos de professors d'Ensenyança Secundària seran aplicables els temaris següents:  
a) Els temaris establits en l'annex III de l'Orde de 9 de setembre de 1993 per la qual s'aproven els temaris que han de regir els procediments d'ingrés, adquisició de noves especialitats i mobilitat per a determinades especialitats dels cossos de mestres, professors d'Ensenyança Secundària i professors d'escoles oficials d'idiomes, regulats pel Reial Decret 850/1993, de 4 de juny, en allò que correspon a les especialitats del cos de professors d'Ensenyança Secundària.  
  
b) Els temaris establits en els annexos I i II de l'Orde d'1 de febrer de 1996, per la qual s'aproven els temaris que han de regir els procediments d'ingrés, adquisició de noves especialitats i mobilitat per a determinades especialitats dels cossos de professors d'Ensenyança Secundària i professors tècnics de Formació Professional.  
  
6.4. Publicitat dels criteris d'avaluació  
Els tribunals faran públics els criteris d'avaluació de la prova de la fase d'oposició en els taulers d'anuncis on tinga lloc el procés selectiu amb anterioritat a l'inici de les proves.  
En estos criteris d'avaluació s'especificarà el desglossament de les pautes, els criteris i les orientacions amb què el tribunal avaluarà la prova, i tindran com a objectiu comprovar en forma diferenciada dos dimensions:  
a) Els coneixements suficients sobre l'especialitat docent, tant tècnics com metodològics, com són, entre altres, els que permeten valorar aspectes d'organització de l'aprenentatge dels alumnes, aspectes psicopedagògics de l'aprenentatge i el domini de tècniques de treball necessàries per a impartir les àrees, matèries o crèdits de formació professional propis de l'especialitat a què opten.  
b) Les habilitats i competències necessàries per a aplicar estos coneixements en el context on haja de desenrotllar la seua funció docent, com són, entre altres, la capacitat de comunicació, les habilitats per a la resolució de conflictes, la capacitat d'anàlisi i crítica, la creativitat i iniciativa, la presa de decisions, la planificació i organització, el treball en equip, la disposició a la innovació i la sensibilitat per la diversitat de l'alumnat i la transversalitat dels aprenentatges.  
  
  
7. Sistema de selecció  
De conformitat amb el que preveu l'article 36 del Reglament d'ingrés, accessos i adquisició de noves especialitats, aprovat pel Reial Decret 276/2007, de 23 de febrer, el sistema selectiu constarà d'un concurs de mèrits i una prova, i seran seleccionats aquells aspirants que, superada la prova i ordenats segons la suma de les puntuacions aconseguides en el concurs i en la prova, obtinguen un número d'orde igual o inferior al nombre de vacants oferides.  
7.1. Acreditació del coneixement dels idiomes oficials de la Comunitat Valenciana  
De conformitat amb el que establix el Decret 62/2002 de 25 d'abril, del Consell, pel qual es regula l'acreditació dels coneixements lingüístics per a l'accés i la provisió de llocs en la funció pública docent no universitària a la Comunitat Valenciana, els aspirants en els procediments d'ingrés i accés hauran d'acreditar els coneixements, tant en expressió oral com escrita, dels dos idiomes oficials de la Comunitat  
  
7.1.1. Castellà  
Acrediten el coneixement d'esta llengua els aspirants que acrediten estar en possessió d'alguna de les titulacions següents:   
- Titulació universitària expedida per una universitat espanyola.  
- Títol de Batxillerat expedit per l'Estat espanyol.  
- Títol de Tècnic Superior o de Tècnic Especialista (FP2) expedit per l'Estat espanyol.  
- Diploma d'Espanyol com a Llengua Estrangera (nivell superior) o certificat d'aptitud d'espanyol per als estrangers expedit per les escoles oficials d'idiomes.  
- Haver obtingut la qualificació d'apte en la prova corresponent a les oposicions convocades a partir de l'any 2002.  
Si no s'acredita, es realitzarà una prova de coneixement del castellà el contingut de la qual s'ajustarà al que disposa el Reial Decret 1137/2002, de 31 d'octubre (BOE 8 de novembre), pel qual es regulen els diplomes d'espanyol com a llengua estrangera (DELE), en la redacció feta pel Reial Decret 264/2008, de 22 de febrer i serà qualificada d'apte o no apte.  
7.1.2. Valencià  
Acrediten el coneixement del valencià els aspirants que estiguen en possessió del Certificat de Capacitació per a l'Ensenyament en Valencià, que facultarà, d'acord amb el que preveu l'article 3 de l'Orde 17/2013, de 15 d'abril, de la Conselleria d'Educació, Cultura i Esport, el professorat que l'obtinga, i al mateix temps serà el requisit mínim, per a l'ensenyament en valencià, com a llengua vehicular, en totes les ensenyances no universitàries regulades en la Llei Orgànica 2/2006, de 3 de maig, d'Educació.  
Així mateix, d'acord amb l'article 5 de l'Orde 17/2013, de 15 d'abril, de la Conselleria d'Educació, Cultura i Esport, el Diploma de Mestre de Valencià facultarà el professorat que l'obtinga per a impartir l'ensenyament en valencià, com a llengua vehicular, en la totalitat de les ensenyances no universitàries regulades en la Llei Orgànica 2/2006, de 3 de maig, d'Educació.  
No obstant això, els que en data de finalització del termini de presentació de solicituds no estiguen en possessió del Certificat de Capacitació per a l'Ensenyament en Valencià o del Diploma de Mestre de Valencià, podran presentar-se al procediment selectiu en les condicions següents:  
a) Els que acrediten la competència lingüística mínima en valencià d'un nivell C1 en la forma prevista per l'article 7.3 de l'Orde 17/203, de 15 d'abril, de la Conselleria d'Educació, Cultura i Esport (certificat oficial expedit per la Junta Qualificadora de Coneixements de Valencià, per les escoles oficials d'idiomes autoritzades per a impartir estes ensenyances o per les universitats de la Comunitat Valenciana) en cas de superar el concurs oposició, hauran d'obtindre, durant el següent curs acadèmic, el Certificat de Capacitació per a l'Ensenyament en Valencià.   
  
b) Els que no puguen acreditar la competència lingüística mínima d'un nivell C1 en valencià, hauran de participar, presentant justificant del pagament de les taxes per a la participació en les proves selectives, en la capital de la mateixa província assenyalada per a la realització de les proves del procediment selectiu, en única convocatòria, en la mateixa localitat assenyalada per a la realització de les proves del procediment selectiu, en les proves per a l'obtenció del Certificat de Grau Mitjà de Coneixements de Valencià (nivell C1) convocades per Resolució de 9 de març de 2015, de la Direcció General d'Innovació, Ordenació i Política Lingüística (DOCV 24.03.2015). A estos efectes, únicament podran presentar-se a la prova de la primera fase, que serà el 30 de maig de 2015, i a la prova de la segona fase, per a aquells que hagen superat la primera, que serà el 13 de juny de 2015. Els aspirants que superen estes proves se'ls permetrà continuar en el concurs oposició i, en cas de superar el procediment, hauran d'obtindre, durant el següent curs acadèmic, el Certificat de Capacitació per a l'Ensenyament en Valencià.  
La participació, dins d'este procediment de concurs oposició, en les proves per a l'obtenció del Certificat de Grau Mitjà de Coneixements de Valencià (nivell C1) convocades per Resolució de 9 de març de 2015, de la Direcció General d'Innovació, Ordenació i Política Lingüística, no requerix el pagament de la taxa específica prevista en la mencionada resolució.  
Abans de l'inici de les proves de la fase d'oposició els tribunals disposaran de la relació d'aspirants que reunixen el requisit de la base 2.1.1 c) o han superat les proves prèvies previstes en la base 7.1.  
7.2. Fase d'oposició   
La prova d'esta fase, que atendrà tant els coneixements sobre la matèria, com els recursos didàctics i pedagògics dels aspirants, consistirà en l'exposició d'un tema de l'especialitat a què s'accedisca, triat per l'aspirant d'entre huit triats a l'atzar pel tribunal dels corresponents al temari del cos i especialitat. En el cas de donar-se la concordança entre la titulació acadèmica amb què s'opta i l'especialitat a què s'aspira, el tema serà triat per l'aspirant d'entre nou triats a l'atzar pel tribunal. En el cas de realitzar esta opció, l'aspirant haurà d'aportar en eixe mateix acte la titulació acadèmica.   
  
La prova consistirà en l'exposició, a la qual seguirà un debat, ambdós orals, del tema triat de l'especialitat a què s'accedisca. L'exposició es completarà amb un plantejament didàctic del tema, referit a un determinat cicle o curs triat lliurement per l'aspirant.  
L'exposició i el debat, que seran públics, tindran una duració màxima de cinquanta minuts i de deu minuts, respectivament. L'opositor disposarà d'una hora per a la seua preparació, i podrà utilitzar el material que considere oportú.   
La prova incorporarà la realització d'un exercici de contingut pràctic propi de l'especialitat que permeta comprovar que els aspirants posseïxen una formació científica i un domini de les tècniques de treball necessàries per a impartir les àrees o matèries pròpies de l'especialitat a què opten. En el seu plantejament els tribunals s'ajustaran a les especificacions, pautes i criteris que s'establixen en l'annex III d'esta convocatòria.  
7.3. Fase de concurs  
7.3.1. Forma d'acreditació de mèrits  
En esta fase només seran tinguts en compte els mèrits que acrediten els aspirants quan hagen sigut perfeccionats amb anterioritat a la finalització del termini de presentació de solicituds, acreditats documentalment com s'indica en l'annex I. A estos efectes, els tribunals hauran de confrontar els documents que aporten els aspirants per a la valoració dels seus mèrits.  
Els aspirants es responsabilitzen expressament de la documentació aportada. En cas de falsedat o manipulació en algun document perdran el dret a la participació en esta convocatòria, amb independència de la responsabilitat a què haguera lloc.  
L'Administració es reserva el dret a requerir en qualsevol moment del desenrotllament del procediment l'acreditació de la documentació que es considere necessària.  
7.3.2. Presentació de mèrits  
Per a la valoració dels mèrits, els aspirants que superen la prova els presentaran davant del tribunal corresponent l'endemà hàbil al de la publicació de la qualificació d'esta, ordenats segons els tres blocs que conformen el barem de l'annex I a esta convocatòria, i adjuntaran el model de declaració de mèrits de l'annex IV.  
  
8. Qualificació  
8.1 Qualificació de la fase d'oposició  
Els tribunals qualificaran la prova de zero a deu punts, i els aspirants hauran d'obtindre, almenys, cinc punts per a superar-la, per a la qual cosa els tribunals atendran tant els coneixements sobre la matèria, com els recursos didàctics i pedagògics dels aspirants. La qualificació serà el resultat de la mitjana aritmètica d'ambdós parts, és a dir, l'exposició i el debat d'un tema de l'especialitat i l'exercici de contingut pràctic.  
  
La puntuació de cada aspirant en esta prova serà la mitjana aritmètica de les qualificacions de tots els membres presents en el tribunal, i es farà constar esta puntuació en les actes de la sessió corresponent. Quan entre les puntuacions atorgades pels membres del tribunal hi haja una diferència de tres o més enters, seran automàticament excloses les qualificacions màxima i mínima, i la puntuació mitjana es trobarà entre les qualificacions restants.  
Finalitzada la prova, els tribunals faran pública en els taulers d'anuncis dels locals on actuen, la llista dels aspirants que han superat la prova. Així mateix, convocaran per a l'endemà hàbil en la seu del tribunal aquells que han superat la fase d'oposició per a la presentació dels mèrits de la fase de concurs.  
8.2. Valoració de la fase de concurs  
L'assignació de la puntuació que corresponga als aspirants en esta fase, segons el barem arreplegat en l'annex I, la duran a terme els corresponents tribunals.   
Tots els mèrits alegats han de posseir-se amb anterioritat a la finalització del termini de presentació de solicituds, entenent-se que únicament seran baremats aquells mèrits perfeccionats fins esta data.  
  
Els aspirants es responsabilitzaran expressament de la veracitat de la documentació aportada. En cas de falsedat o manipulació en algun document perdran el dret a la participació en esta convocatòria, amb independència de la responsabilitat penal que se'ls poguera imputar per falsedat documental.  
Únicament a aquells aspirants que hagen superat la prova corresponent a la fase d'oposició se'ls sumarà la puntuació obtinguda en la fase de concurs a fi d'obtindre la puntuació global a què es referix la base 9 d'esta orde.  
La puntuació aconseguida en la fase de concurs per aquells aspirants que han superat la fase d'oposició es farà pública en els taulers d'anuncis dels llocs d'actuació dels corresponents tribunals.   
  
Contra la puntuació, les persones interessades podran presentar, en el termini de 24 hores comptat a partir de la seua exposició, les alegacions que consideren oportunes, per mitjà d'un escrit dirigit al president del tribunal, a qui correspon el seu estudi i resolució.  
Una vegada estimades o desestimades les reclamacions, els tribunals faran públics els resultats de la baremació definitiva dels mèrits. Esta publicació es durà a terme en els taulers d'anuncis dels llocs d'actuació dels corresponents tribunals.  
Contra la resolució, els interessats poden interposar un recurs d'alçada davant del director general de Centres i Personal Docent, en el termini d'un mes comptat des de l'endemà de la publicació en els taulers d'anuncis, d'acord amb el que preveuen els articles 107, 114 i 115 de la Llei 30/1992, de 26 de novembre.   
La documentació presentada no serà tornada als participants i quedarà en poder de l'administració convocant, sense perjuí del que disposa l'article 35 de l'esmentada Llei 30/1992. En el termini de sis mesos a partir de la publicació en el Diari Oficial de la Comunitat Valenciana de la llista de personal seleccionat en este procediment es podrà solicitar la devolució d'aquelles publicacions originals presentades per a la fase de concurs, llevat que esta documentació estiga vinculada a algun procediment obert en la jurisdicció contenciosa administrativa, i en este cas la devolució estarà supeditada a la finalització d'este procediment.  
  
8.3. Possible expulsió d'aspirants  
Per a garantir que el concurs oposició es realitze d'acord amb els principis de mèrit i capacitat, els tribunals, per resolució motivada, podran determinar, amb audiència prèvia de la persona interessada, l'expulsió d'un opositor, i en este cas passarà a formar part de la llista d'aspirants exclosos i no figurarà en la llista d'interinitats ni tindrà dret a la devolució de les taxes.  
  
9. Superació del procediment  
9.1. Aspirants seleccionats  
Resultaran seleccionats aquells aspirants que, una vegada ordenats segons la puntuació global de les fases d'oposició i concurs, tinguen un número d'orde igual o menor al nombre total de places convocades en l'especialitat.  
Per a l'obtenció de la puntuació global, els tribunals ponderaran en un 55 per cent la puntuació obtinguda en la fase d'oposició i en un 45 per cent la puntuació obtinguda en la fase de concurs. La puntuació global serà la suma d'ambdós fases una vegada realitzades les ponderacions mencionades.  
9.2. Criteris de desempat  
Si quan s'ordenen els aspirants es produïxen empats, estos es resoldran atenent, successivament, els criteris següents:  
  
1. Major puntuació de la prova.  
2. Major puntuació en cada un dels apartats del barem de mèrits, per l'orde en què figuren relacionats en l'annex I de la convocatòria.  
  
3. Major puntuació en els subapartats del barem de mèrits per l'orde en què figuren relacionats en l'annex I de la convocatòria.  
En el cas que amb l'aplicació dels criteris anteriors subsistiren empats en la qualificació per a determinar els aspirants seleccionats, estos es resoldran per mitjà d'una prova complementària davant del tribunal, consistent en el desenrotllament d'un tema extret a l'atzar entre els que formen part del temari oficial de l'especialitat, durant un temps màxim de 30 minuts.  
9.3. Declaració d'aspirants seleccionats  
Finalitzades les actuacions a què fan referència els apartats anteriors, els tribunals elaboraran la llista d'aspirants seleccionats de la seua especialitat, que s'ordenaran per la puntuació obtinguda.  
9.4. Publicació de la llista d'aspirants seleccionats  
Esta llista es farà pública en els taulers d'anuncis de la Conselleria d'Educació, Cultura i Esport i en la pàgina web de la Conselleria d'Educació, Cultura i Esport http://www.cece.gva.es, i s'establirà un termini de tres dies per a la reclamació i esmena de possibles errors.  
  
9.5. Recursos contra la llista d'aspirants seleccionats  
Contra la llista d'aspirants seleccionats pot interposar-se un recurs d'alçada davant del director general de Centres i Personal Docent en el termini d'un mes comptador des de l'endemà de la data de publicació de les llistes en el tauler d'anuncis corresponent, de conformitat amb el que disposen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
9.6. Aspirants que aproven per diverses especialitats o per distintes administracions educatives  
Els aspirants que superen el concurs oposició per dos o més especialitats del mateix cos hauran d'exercir l'opció per un dels llocs.  
  
Els aspirants que concórreguen i superen el concurs oposició per a l'ingrés en el mateix cos en convocatòries corresponents a distintes administracions educatives hauran d'optar, en el termini de deu dies hàbils comptats a partir de l'endemà de la publicació de les llistes de seleccionats, per una d'estes, per mitjà d'instància dirigida a la Direcció General de Centres i Personal Docent, i renunciar a tots els drets que pogueren correspondre'ls per la seua participació en la resta. Si no es fa esta opció, l'acceptació del primer nomenament s'entendrà com a renúncia tàcita a la resta.  
9.7. Inalterabilitat de les places assignades  
Una vegada publicades les llistes del personal seleccionat, si algun candidat renuncia a la plaça obtinguda, o per motius degudament justificats és exclòs del procediment, en cap cas podrà considerar-se que serà seleccionada la persona que, per orde de puntuació, ocupe el lloc immediatament posterior al de l'última que figure en la llista de l'especialitat corresponent.   
  
10. Presentació de documents pels aspirants seleccionats  
10.1. Termini i lloc de presentació  
En el termini d'un mes, comptat des de l'endemà del dia en què es fa pública la llista d'aspirants seleccionats, estos hauran de presentar en la Direcció General de Centres i Personal Docent de la Conselleria d'Educació, Cultura i Esport, preferentment davant del Registre General, això sense perjuí del dret a utilitzar qualsevol dels altres mitjans assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb el que disposa l'article 20 del Decret 191/2014, de 14 de novembre, del Consell, pel qual es regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat, la documentació següent:  
10.2. Documentació que s'ha de presentar  
a) Fotocòpia compulsada del títol alegat per a participar o, a falta d'això, certificat supletori provisional, expedit per la universitat de conformitat amb el que preveu el Reial Decret 1002/2010, de 5 d'agost, sobre expedició de títols universitaris oficials, amb una antiguitat màxima d'1 any des de la data d'emissió del certificat. En el cas que la data del títol o del certificat acadèmic siga posterior al dia en què va expirar el termini de presentació de solicituds fixat en la convocatòria, haurà de fer-se constar la data de finalització dels estudis.  
  
En el cas que la titulació s'haja obtingut en l'estranger, haurà d'adjuntar-se la corresponent homologació o credencial de reconeixement.  
  
b) Fotocòpia del document nacional d'identitat  
c) Fotocòpia compulsada del Certificat de Capacitació per a l'Ensenyament en Valencià o del Diploma de Mestre de Valencià o, si és el cas, certificat oficial de coneixements de valencià de nivell C1, expedit per la Junta Qualificadora de Coneixements de Valencià, per les escoles oficials d'idiomes autoritzades per a impartir estes ensenyances o per les universitats de la Comunitat Valenciana.  
No obstant això, els aspirants seleccionats estaran exempts de justificar documentalment les condicions i els requisits ja demostrats per a obtindre el seu anterior nomenament, i, en este cas, hauran de presentar un certificat de la direcció territorial d'Educació, Cultura i Esport corresponent, del Ministeri d'Educació o de les conselleries que tinguen atribuïdes les competències en matèria educativa. Este certificat arreplegarà expressament que els aspirants posseïxen tots els requisits que s'exigixen per a participar per este procediment i es consignaran de manera expressa les dades següents:  
a) Indicació del cos a què pertanyen, número de registre de personal i si estan en servici actiu.  
b) Nombre d'anys com a funcionari de carrera.  
c) Lloc i data de naixement.  
d) Títol acadèmic que posseïx i data d'expedició.  
Si en el certificat no es poden fer constar algunes de les dades exigides en el paràgraf anterior, per no constar en els expedients personals dels interessats, estos hauran de remetre separadament la documentació que els acredite.  
10.3. Nulitat d'actuacions  
Els que dins del termini fixat, i excepte els casos de força major, no presenten la documentació, o de l'examen d'esta es deduïx que no tenen algun dels requisits assenyalats en la base 2, no podran ser nomenats funcionaris de carrera i quedaran anulades les seues actuacions, sense perjuí de la responsabilitat en què hagueren incorregut per falsedat en la solicitud inicial.  
  
11. Nomenament de funcionaris de carrera  
11.1. Aprovació de l'expedient  
D'acord amb el que preveu l'article 36.5 del Reglament d'ingrés, accessos i adquisició de noves especialitats en els cossos docents, els aspirants seleccionats pel procediment regulat en esta orde estan exempts de la realització de la fase de pràctiques, per la qual cosa, una vegada comprovat que tots els aspirants reunixen els requisits de participació establits en esta convocatòria, la Direcció General de Centres i Personal Docent aprovarà l'expedient del procés selectiu, que es publicarà en el Diari Oficial de la Comunitat Valenciana, i es remetran les llistes de seleccionats en els diferents cossos al ministeri competent en matèria d'Educació, que procedirà al nomenament i expedició dels corresponents títols de funcionaris de carrera del cos docent pel qual hagen participat, amb efectes del dia 1 de setembre del mateix curs escolar.   
  
Aquells aspirants que hagen d'obtindre el Certificat de Capacitació per a l'Ensenyament en Valencià durant el curs acadèmic següent al de la superació del concurs oposició romandran durant este en els seus cossos d'origen, i seran nomenats funcionaris de carrera amb efectes del dia 1 de setembre del curs escolar següent al que l'hagueren obtingut.   
  
En el cas que algun aspirant no obtinga el Certificat de Capacitació per a l'Ensenyament en Valencià durant el curs acadèmic següent al de la superació del concurs oposició, perdrà tots els drets derivats del procediment.  
Així mateix, per a l'adquisició de la condició de funcionari de carrera hauran de prestar acatament a la Constitució, a l'Estatut d'Autonomia de la Comunitat Valenciana i a la resta de l'ordenament jurídic.  
  
11.2. Destinació en propietat definitiva  
D'acord amb el que preveu l'article 10.1.d del Reglament d'ingrés, accessos i adquisició de noves especialitats en els cossos docents aprovat pel Reial Decret 276/2007, de 23 de febrer, els aspirants que hagen superat el procés selectiu hauran d'obtindre la seua primera destinació definitiva en l'àmbit de gestió de la Conselleria d'Educació, Cultura i Esport, de conformitat amb el que disposa el Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació, i altres procediments de provisió de places a cobrir per estos.  
  
12. Opció per a funcionaris de carrera del cos de Mestres.  
Els funcionaris de carrera del cos de Mestres que estigueren prestant servicis amb destinació definitiva en el primer cicle d'Educació Secundària Obligatòria en un Institut d'Educació Secundària o en un centre públic de Formació de Persones Adultes dependent de la Generalitat Valenciana en la mateixa especialitat que aquella per la que haguera accedit al cos de Professors d'Ensenyança Secundària, podran optar per romandre en el mateix destí.  
L'opció podrà exercir-se durant el termini d'un mes des de la publicació en el Boletín Oficial del Estado del nomenament com a funcionari de carrera del cos de Professors d'Ensenyança Secundària. Formulada la solicitud, per la Direcció General de Centres i Personal Docent es modificarà la plantilla del centre en què es trobe destinat l'interessat transformant la seua pròpia plaça, procedint al seu nomenament amb destinació definitiva.  
  
Normes finals  
  
Primera  
Totes les referències utilitzades en esta convocatòria en què s'utilitza la forma masculina genèrica s'han d'entendre aplicables indistintament a hòmens i dones.  
  
Segona  
D'acord amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la falta de resolució expressa a les solicituds o reclamacions regulades en esta orde tindrà efectes desestimatoris de la solicitud o reclamació.  
  
Tercera   
De conformitat amb el que establixen els articles 107, 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta orde, que posa fi a la via administrativa, pot interposar-se potestativament un recurs de reposició davant de la consellera d'Educació, Cultura i Esport en el termini d'un mes comptador des de l'endemà de la publicació en el Diari Oficial de la Comunitat Valenciana o bé es pot plantejar directament un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptador des de l'endemà de la publicació.  
  
València, 4 de maig de 2015  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Barem per a la valoració de mèrits per als sistemes d'accessos entre els cossos de funcionaris docents.  
  
Els aspirants no podran aconseguir més de 10 punts per la valoració dels seus mèrits.  
  
I. Treball exercit (fins a un màxim de cinc punts i mig).  
1.1. Antiguitat (fins a un màxim de quatre punts).  
Per cada any de servicis efectius prestats en situació de servici actiu com a funcionari de carrera en el cos des del qual s'aspira a l'accés, que sobrepassen els 6 exigits com a requisit: 0,5000 punts.   
  
Per cada mes: 0,0416 punts.  
Documentació acreditativa:  
Full de servicis certificat per la Direcció Territorial d'Educació, Cultura i Esport o òrgan competent en matèria d'educació d'una altra comunitat autònoma o de l'Estat.  
1.2 Exercici de funcions específiques, avaluació voluntària i, si és el cas, l'avaluació positiva de la funció docent realitzada per la inspecció educativa. (Fins a un màxim de 2,5000 punts).  
1.2.1.a) Per cada any com a director d'un centre docent públic o d'un servici educatiu: 0,4000 punts.  
1.2.1.b) Per cada any com a cap d'estudis o secretari, vicedirector o vicesecretari en centres docents públics, professor delegat en seccions de Formació Professional o cap d'estudis en extensions de Batxillerat o en seccions d'Ensenyança Secundària: 0,2000 punts.  
Documentació acreditativa:  
Fotocòpia compulsada del document justificatiu del nomenament expedit per la Direcció Territorial d'Educació, Cultura i Esport o òrgan competent en matèria d'educació d'una altra comunitat autònoma o de l'Estat, en el qual conste la data i la presa de possessió i de cessament o continuïtat, si és el cas.  
1.2.2. Per cada any com a membres electes, com a representants del professorat en el consell escolar del centre: 0,2000 punts  
Documentació acreditativa:  
Fotocòpia compulsada del document justificatiu del nomenament en què conste la presa de possessió i cessament o continuïtat, si és el cas.  
  
II. Cursos de formació i perfeccionament superats (fins a un màxim de tres punts)  
2.1 Per cada curs de formació i perfeccionament convocat pel Ministeri d'Educació o per les conselleries que tinguen atribuïdes les competències en matèria educativa, o per institucions sense ànim de lucre que hagen sigut homologats o reconeguts per les administracions precitades, així com els convocats per les universitats, relacionats bé amb els aspectes científics o didàctics de l'especialitat a què opta, o bé amb l'organització escolar, l'ensenyament en valencià, la didàctica, la psicopedagogia i sociologia de l'educació. (Fins a un màxim de 2 punts)  
  
2.1.1. De duració no inferior a trenta hores: 0,2500 punts (per este apartat es podrà valorar fins a 1 punt).  
A estos efectes seran acumulables els cursos de duració no inferior a quinze hores que hagen sigut realitzats en els CEFIRE o centres anàlegs del ministeri o conselleries d'Educació, i relacionats amb la mateixa matèria.  
2.1.2. De duració no inferior a cent hores: 0,5000 punts (per este apartat es podrà valorar fins a 1 punt).  
Documentació acreditativa:  
Certificat expedit per l'òrgan o autoritat competent del Ministeri d'Educació o de les conselleries que tinguen atribuïdes les competències en matèria educativa, o de la universitat convocant dels cursos, en què conste expressament el nombre d'hores de duració del curs i, si és el cas, l'homologació o reconeixement.  
2.2. Per cada curs de formació i perfeccionament convocat pel Ministeri d'Educació per les conselleries que tinguen atribuïdes les competències en matèria educativa, per institucions sense ànim de lucre que hagen sigut homologats o reconeguts per les administracions precitades o per les universitats, relacionats amb les noves tecnologies aplicades a l'educació (fins a un màxim d'1 punt).  
2.2.1. De duració no inferior a trenta hores: 0,2500 punts (per este apartat es podrà valorar fins a 0,5000 punt).  
A estos efectes seran acumulables els cursos de duració no inferior a quinze hores que hagen sigut realitzats en els CEFIRE o centres anàlegs i relacionats amb la mateixa matèria.  
2.2.2. De duració no inferior a cent hores: 0,5000 punts. (Per este apartat es podrà valorar fins a 1 punt).  
Documentació acreditativa:  
Certificat expedit per l'òrgan o autoritat competent del Ministeri d'Educació o de les conselleries que tinguen atribuïdes les competències en matèria educativa, o de la universitat convocant dels cursos, en què conste expressament el nombre d'hores de duració del curs i, si és el cas, l'homologació o reconeixement.  
2.3. Per participar en altres activitats formatives (fins a 0,5000 punts).  
 Per cada participació com a ponent en congressos, jornades o seminaris que versen sobre els aspectes científics o didàctics corresponents a l'especialitat per la qual s'opta, convocat per les administracions educatives o per les universitats: 0,2000 punts  
 Per cada participació com a coordinador o tutor en congressos, jornades o seminaris que versen sobre els aspectes científics o didàctics corresponents a l'especialitat per la qual s'opta, convocat per les administracions educatives o per les universitats: 0,2000 punts  
 Per cada participació com a assistent en congressos, jornades o seminaris que versen sobre els aspectes científics o didàctics corresponents a l'especialitat per la qual s'opta, convocat per les administracions educatives o per les universitats: 0,1500 punts  
  
III. Mèrits acadèmics i altres mèrits (fins a un màxim de tres punts).  
  
3.1. Mèrits acadèmics (fins a un màxim d'1,5000 punts).  
Per este apartat es valoraran les titulacions universitàries de caràcter oficial, en el cas que no hagueren sigut alegades per a l'ingrés en el cos des del qual s'accedix o s'aleguen com a requisit per a l'actual accés en la funció pública docent.  
3.1.1. Pel títol de doctor: 1,5000 punts  
3.1.2. Pel títol universitari oficial de màster per a l'obtenció del qual s'hagen exigit, almenys, 60 crèdits: 0,5000 punts.   
3.1.3. Pel reconeixement de suficiència investigadora o el certificat diploma acreditatiu d'estudis avançats: 0,5000 punts.  
No es valorarà este mèrit quan haja sigut alegat el títol de Doctor.  
  
3.1.4. Altres titulacions universitàries: les titulacions universitàries de caràcter oficial es valoraran de la forma següent:  
a) Titulacions de grau: pel títol universitari oficial de grau o equivalent: 1,5000 punts.  
b) Titulacions de primer cicle: per cada diplomatura, enginyeria tècnica, arquitectura tècnica o títols declarats legalment equivalents i pels estudis corresponents al primer cicle d'una llicenciatura, arquitectura o enginyeria: 1,5000 punts.  
c) Titulacions de segon cicle: pels estudis corresponents al segon cicle de llicenciatures, enginyeries, arquitectures o títols declarats legalment equivalents: 1,5000 punts.  
No es valoraran en cap cas les titulacions següents:  
- La utilitzada amb caràcter general per l'aspirant per a l'ingrés en el cos des del qual es participa.  
- La utilitzada per a participar en este procediment.  
Documentació acreditativa:  
Fotocòpia compulsada del certificat, diploma o títol o, a falta d'això, fotocòpia compulsada del certificat supletori provisional, expedit per la universitat de conformitat amb el que preveu el Reial Decret 1002/2010, de 5 d'agost, sobre expedició de títols universitaris oficials, amb una antiguitat màxima d'1 any des de la data d'emissió del certificat.   
3.2. Per l'acreditació del domini d'una llengua estrangera corresponent al nivell B2, C1 i C2 del Marc Comú Europeu de Referència: 1,0000 punts.  
Documentació acreditativa:   
Certificats i diplomes relacionats en l'annex del Decret 61/2013, del Consell, de 17 de maig, modificat per Orde 93/2013, d'11 de novembre, de la Conselleria d'Educació, Cultura i Esport, així com les entitats reconegudes per les Resolucions de 2 d'octubre i de 20 d'octubre de 2014 i la Resolució de 21 de gener de 2015, de la Conselleria d'Educació, Cultura i Esport: 1,0000 punt.  
3.3. Per publicacions relacionades amb l'especialitat o amb la didàctica general, projectes educatius i innovacions tècniques i mèrits artístics. Per este apartat es podrà valorar fins a 1,5000 punts.  
Documentació acreditativa:  
Els exemplars corresponents, on conste l'ISBN (així com el certificat de l'editorial on conste el nombre d'exemplars i que la difusió d'estos ha sigut en llibreries comercials), els programes, crítiques i, si és el cas, l'acreditació d'haver obtingut premis.  
  
Notes  
Primera. En cap cas seran valorats aquells cursos o assignatures la finalitat dels quals siga l'obtenció d'un títol acadèmic, màster o una altra titulació de postgrau.  
Tampoc seran valorats els cursos o activitats la finalitat dels quals siga l'obtenció del títol d'Especialització Didàctica o del Certificat d'Aptitud Pedagògica o del Certificat de Capacitació per a l'Ensenyament en Valencià o del Diploma de Mestre de Valencià.  
Així mateix, als efectes de la valoració dels mèrits indicats en els apartats 2.1 i 2.2, no podran considerar-se aquells que hagen sigut realitzats amb anterioritat a la data d'ingrés en el cos des del què participen.  
  
Segona. Els documents redactats en llengües d'altres comunitats autònomes hauran de traduir-se oficialment a una de les dos llengües oficials de la Comunitat Valenciana per a la seua validesa, de conformitat amb el que preveu l'article 36 de la Llei 30/1992, de 26 de novembre.  
En el cas de llengües estrangeres haurà de traduir-se per traductor jurat.  
Tercera. Un mateix mèrit només podrà ser baremat en un dels apartats o subapartats d'este barem, i sempre aquell que resulte més favorable a l'opositor.  
  
  
ANNEX II  
Model de declaració jurada o promesa  
  
Model de declaració jurada o promesa per a   
aspirants de nacionalitat espanyola  
  
?, amb domicili a ?, i amb document nacional d'identitat número ?, declara sota jurament o promesa, a l'efecte de ser nomenat/ada funcionari/ària del cos ?, no haver sigut separat/ada del servici de qualsevol de les administracions públiques o dels òrgans constitucionals o estatutaris de les comunitats autònomes, ni estar en inhabilitació absoluta o especial per a ocupacions o càrrecs públics per resolució judicial per a l'accés a este cos.   
  
Data i firma:  
  
  
Model de declaració jurada o promesa per a   
aspirants que no tenen la nacionalitat espanyola  
  
?, amb domicili a ?, i amb document d'identitat número ?, declara sota jurament o promesa, a l'efecte de ser nomenat/ada funcionari/ària del cos ?, no estar inhabilitat o en situació equivalent ni haver sigut sotmés a sanció disciplinària o equivalent que impedisca, en el meu país, l'accés a este cos.   
  
Data i firma:  
  
ANNEX III  
Característiques de la prova de contingut pràctic   
  
205. Geografia i història  
L'exercici constarà de tres parts:  
1. Interpretació i comentari d'un mapa geogràfic, d'un gràfic o una estadística que supose el maneig de diverses variables espacials i/o temporals.  
2. Interpretació i comentari d'un text històric o historiogràfic. No interessa el reconeixement sinó la seua situació en l'entorn d'una època i una societat determinades.  
3. Anàlisi i comentari d'una diapositiva o imatge en color entre tres que han d'identificar-se. Cada una d'estes correspondrà a un dels àmbits artístics tradicionals: arquitectura, escultura i pintura.  
  
  
211. Anglés  
L'exercici pràctic constarà de dos parts:  
1. Traducció a l'anglés sense diccionari d'un text d'una extensió aproximada de 300 a 400 paraules.  
2. Resposta en anglés a qüestions relacionades amb els procediments de l'àrea sobre aspectes gramaticals, lèxics i d'anàlisi del discurs, a partir d'un text d'un autor rellevant.  
Valoració de cada exercici: 50 per cent de la prova.  
Per a la realització d'esta prova, els opositors disposaran d'un temps de quatre hores  
  
218. Orientació educativa  
La prova pràctica constarà de la resolució d'un cas pràctic sobre algun dels temes següents:  
a) Realització d'una proposta curricular específica consistent a analitzar un supòsit pràctic referit a un grup d'alumnes amb retards d'aprenentatge, proposta d'actuacions conduents a proporcionar la resposta educativa adequada, prenent com a referència el currículum de l'etapa, i concretar les seues possibles adaptacions o modificacions curriculars.  
  
b) Justificar i elaborar un dictamen d'escolarització sobre alumnes amb necessitats educatives especials a partir de la informació proporcionada.   
c) Establir i justificar, a partir d'un cas concret, el programa de suport a un pla d'acció tutorial.  
d) Dissenyar un pla d'activitats del departament d'orientació referent a les possibilitats d'orientació acadèmica i professional per a un grup determinat d'alumnes.  
L'aspirant triarà una opció entre les tres parts que li proposarà el tribunal.  
  
242. Intervenció sociocomunitària  
A partir del plantejament de dos supòsits pràctics relacionats amb el temari vigent, l'opositor haurà de triar un d'estos i realitzar: definició d'objectius, selecció de recursos humans i materials, identificació d'estratègies d'intervenció, seqüència d'activitats i establiment de criteris d'avaluació.  
El tribunal valorarà la solució del cas pràctic i les pautes adoptades per a arribar a la seua obtenció.  
La duració màxima de la prova serà de 4 hores.  
  
ANNEX V  
Ubicació de les direccions territorials   
d'Educació, Cultura i Esport  
  
Direcció Territorial d'Educació, Cultura i Esport d'Alacant  
C/ Carratalá, 47  
03973 Alacant  
  
Direcció Territorial d'Educació, Cultura i Esport de Castelló  
Av. del Mar, 23  
12025 Castelló de la Plana  
  
Direcció Territorial d'Educació, Cultura i Esport de València  
Edifici Prop II  
C/ Gregori Gea, 12  
46888 València